Egile eskubideak indartzearen aldekoak garaile atera dira Europan | Kultura | Berria\nEgile eskubideak indartzearen aldekoak garaile atera dira Europan\nUztailean atzera bota bazuten ere, atzo egile eskubideen lege proposamenaren alde bozkatu zuen Europako Parlamentuaren gehiengoak. 2019ko urtarrilean egingo dute behin betiko bozketa\nAxel Voss eurodiputatu alemaniarrak berak aurkeztutako lege proposamena parlamentuak babestu duela ospatu du. PATRICK SEEGER / EFE\nEz aurrera ez atzera egon da egile eskubideen afera Europan, baina amaitzen ari da legealdia, eta gaurtik aurrera pausoa azkartuko dute legea gaurkotzearen aldekoek. Uztailean, Axel Voss eurodiputatu alemaniarrak aurkeztu zuen lege proposamenaren aurka bozkatu zuen parlamentarien gehiengoak, baina oso bestelakoa izan zen atzoko bozketaren emaitza: 438 boto alde, 226 kontra eta 39 abstentzio. Vossek eta haren kideek garaipena ospatu bazuten ere, prozesua luzea da oraindik.\n2001eko legea dago indarrean gaur egun. Ordutik, aldaketa nabarmena eragin du Internetek informazioaren eta edukien kontsumoan. Sareak jasandako astindu hori jasotzea eta legea egungo errealitatera egokitzea da proposamenaren bultzatzaileen asmoa. Aurkakoentzat, ordea, Interneten amaieraren hasiera izan zen atzoko bozketa. Azken finean, ados daude gehienak: egileek ordainsari bidezkoago bat merezi dute sarean beren lana era masiboan erabiltzeagatik. Metodoetan, ordea, badago aldea. Oposizioaren ustez, Europako Parlamentuak onartutako legeak Interneteko askatasunaren aurka egingo du.\nBi frontetan banatu da egile eskubideen inguruko eztabaida: batzuek diote egileen defendatzaileak direla; besteek, Internet askearenak. Alemaniako Batasun Kristau-Demokrata alderdiko Axel Voss parlamentaria —Alderdi Popularrekoa, Europan— da lehenengoen ordezkari nagusia, eta Alemaniako Alderdi Piratako Julia Reda —Berdeetakoa, Europan— bigarrenena. Halere, bidelagun bitxiak sortu dira azken hilabeteetako eztabaiden bueltan. Alde berean daude, adibidez, Berdeak/Europako Alianza Librea taldea, Poloniako ultrakontserbadoreak eta Google gisako korporazio handiak. Frantziako sozialistak Alemaniako popularrekin batera ari dira. Sozialdemokraten botoa erabat erdibituta dago.\nVossek aspaldi salatu zuen teknologiaren erraldoien lobby-ak kanpaina bat jarria duela martxan haren proposamenaren aurka egiteko, eta pozik agertu da, horien gainetik «ordainsari justuak» babestu dituztelako.\nHasieratik, lege proposameneko bi artikuluren inguruan sortu zen zalaparta guztia: 11. eta 13. artikuluen inguruan, hain zuzen. 11.ari link tax (estekaren zerga) izena eman zioten legearen aurkakoek, eta 13.ari, berriz, upload filter (igotzeko iragazkia). Aurrenekoak sareko informazioa partekatzea arautzea du asmo. Editoreek «bidezko ordainsaria» jaso dezaten, hedabideen edukiak partekatzeko ordaintzea babesten du hala, eta haien baimenik gabe ezer zabaltzea galarazi. Edukiak partekatzeko plataformak eta Google Newsen moduko albiste batzaileak ditu jomugan. Espainiako eta Alemaniako gobernuak hasiak ziren horrelako plataformen aurkako neurriak hartzen, baina Googlek ez zuen informazioa partekatzeagatik ordaintzeko inolako asmorik adierazi. Espainian, erantzuna Google News ixtea izan zen, besterik gabe.\nHalere, 13. artikuluak sortu du polemika gehien: sareko erabiltzaileek jarritako edukia mugatzea du helburu. Erabiltzaileen edukiak gordetzen eta zabaltzen dituzten atariak eduki horien erantzule egiten ditu. Youtube da adibiderik argiena: jendeak jarritako edukiak zabaltzen ditu interes komertzialekin. Gaur egun, badago jarritako eduki horien gaineko kontrola, baina a posteriori: bertako bideo batek egile eskubideak urratzen dituela salatzen badute, neurriak hartzen dituzte. Hori bera aldatzea eta iragazkiak a priori jartzea da asmoa, jarritako material guztia aztertu eta algoritmo baten esku uztea zer jar daitekeen eta zer ez.\nAtzoko bozketarako, ordea, aldaketa txiki batzuk egin zituzten artikuluan; «blokeo automatikoa saihestu» behar dela esan zuten, oposizioak sistema horrek eragin dezakeen «zentsura bidegabea» salatu ostean.\nOrain, trialogo-aren garaia da: Europako Parlamentuak, Batzordeak eta Kontseiluak erreformaren behin betiko bertsioa landu beharko dute erlojuaren kontra, urte hasieran berriro bozkatu dezaten. Presa handia dute udaberriko hauteskundeen aurretik amaitzeko, baina, orduan onartuta ere, luze joko du egile eskubideen eztabaidak.\nAtzoko bozketak izan duen emaitzarekin kezkatuta agertu dira hainbat eragile. OCU Espainiako Kontsumitzaileen Elkarteak, adibidez, adierazi du gaurkoa «albiste txarra» dela kontsumitzaileentzat. Haien ustez, lege proposamenak «ezin burutuzko neurriak» ditu, eta «gehiegi arautu eta zaindu» nahi ditu erabiltzailek jarritako edukiak. Wikipedia Entziklopedia Askea ere ez dago pozik parlamentuak hartutako erabakiarekin. Haien ustean, Internet bera «arriskupean» egongo da iragarritako neurriak gauzatzen badituzte.


Garbitania Zero Zabor S.M. entitate publikoak zerbitzu juridikoetarako teknikari bat kontratatu eta lan poltsa eratzeko hautaketa prozesua martxan jarri du – Usurbil Eginez\nGarbitania Zero Zabor S.M. entitate publikoak zerbitzu juridikoetarako teknikari bat kontratatu eta lan poltsa eratzeko hautaketa prozesua martxan jarri du\nGarbitania Zero Zabor S.M. entitate publikoak teknikari bat eta zerbitzu juridikoetarako tekniko bat kontratatu eta lan-poltsa eratzeko hautaketa prozesua martxan jarri du. Martxoaren 13an (ostirala) amaituko da izena emateko epea. Deialdiren inguruko informazio guztia dagoeneko eskuragarri dago: oinarrien xedea, lan-baldintzak, eginkizunak, baldintzak, epeak, epaimahai kalifikatzailea, hautaketa prozedura…\nEskabideak aurkezteko epea eta lekua\nEskaerak, behar bezala beteta, ondorengo helbidera bidali behar dira:\nGarbitania Zero Zabor S.M (Lastaola Poligonoa 3, A – 12 eraikina, Ereñotzu auzoa, Hernani, 20120) aurkeztu ahalko dira, 9:00etatik 14:00etara.\nHorrez gain, eskabideak post etxean aurkeztu ahal izango dira, urriaren 1eko Administrazio Publikoen Administrazio Prozedura erkidearen 39/2015 legeak dion bezala, hurrengo helbidera: Lastaola Poligonoa 3.A – 12 eraikina. 20120 (Hernani).\nAipatutako Legearen 38.4 artikuluari jarraiki eskabidea postetxean aurkezten bada, irekitako kartazalean aurkeztuko da, postetxeko funtzionarioak data eta zigilua jar diezaion, eskabideak aurkezteko epean aurkeztu dela ziurtatzeko. Hori ezinbesteko baldintza izango da eskabideari GARBITANIA ZERO ZABOR S.M. sarrera erregistroan postetxean aurkeztutako datarekin sarrera emateko. Eskabideari jarri behar zaio zigilua. Horretarako azken eguna, 2020ko martxoaren 13a izango da.\nInformazio guztia: Garbitania-Zerbitzu-juridikoetako-teknikaria-OINARRIAK-2020\nGarbitania hondakinak gaika bildu eta kudeatzeko baliabideak ahalik eta gehien optimizatuz, bere bazkide diren udalerriei kalitatezko zerbitzua eta prezio justua eskaintzen dizkien entitate publikoa da. Hondakinak egoki tratatzeko, ez ditu neurri gabeko inbertsioak lehenesten, baizik herritarren parte-hartzea bilatzen duten eta, aberastasuna eta lana banatzen dituzten sistemak.\nGarbitaniarekin harremanetan jarri nahi baduzue, Usurbilgo egoitza nagusian edo atez atekoa egiten duten herrietako informazio-bulegoetan aurkituko dituzue:\nInformazio gehiago: www.garbitania.eus\nPosted on 2020/03/05 by usurbileginezPosted in Orokorra\nAurrekoa Aurreko sarrera: Martxoaren 9an hauteskundeetako mahaiak osatzeko lehendakari, bokal eta ordezkoak hautatzeko zozketa egingo da ezohiko udalbatzarrean\nHurrengoa Hurrengo sarrera: Usurbilgo Udalak ‘Udalberri’ aldizkariaren 24. zenbakia kaleratu du


Estibaus » Zorionak Altza! Lortu dugu!\n« Altza 2018 egutegia\nLa Federación Guipuzcoana de Bolos homenajea a las bolaris de Herrera »\nEuskaraz bizitzea da Altzatar askok partekatzen dugun amets horietako bat, eta egunero ari gara lanean ametsa errealitate bihurtzeko.\nBaina gatozen Altza Hadi 21 egun euskaraz ekimenera. Euskaraz hitz egiteko aukera, babesa eta onarpen soziala handitzea zen helburua eta hori lortu dugula esan dezakegu. Euskal hiztunak eta elebidun hartzaile pasiboak aktibatu nahi izan ditugu, eta hori ere lortu dugula esan dezakegu. Esperientzia positiboa bizitzeko aholkuak eman dira inor deseroso sentitu ez zedin, aldaketa txikiz osatutako esperientzia izan da, erronka bat, azken finean.\nBa esan behar dizuegu, erronka bete dugula, lortu dugula eta markak hautsi ditugula. Izan ere, 212 Ahobizi lortzea zen gure asmoa eta ia 400 Ahobizi aritu gara 3 txandatan, Belarripresten kasuan 515 lortzea bazen helburua, 650 izatea ere lortu dugu.\nErronka hau planteatzeko beharra, ezagutza eta erabileraren arteko desoreka izan da, kezka horretatik abiatu ginen. Bertako euskaldunak ahalduntzea eta aktibatzea izan da Altza Hadiren ekimenaren helburu nagusia, hau da, norbanakoen hizkuntza portaeretan eragitea.\nOso errotuta ditugun hainbat hizkuntza ohiturak kezka sortzen digu. Izan ere, portaera horiek erabilerari eragiten diote egunerokoan eta euskaldunok zalantza egiten dugu hainbat egoeren aurrean: denda batean euskaraz ez dakitenean, solaskideak euskaraz ulertu bai, baina hitz egiteko gauza ez denean, euskaraz ez dakien batek inguru osoa erdarara bultzatzen duenean eta abar.\nHizkuntzaren kontua eremu pribatuan geratzen da gehienetan eta ekimen honekin mahai gainera, erdigunera, lagunartera, familiara atera dugu gaia. Adostasunak lortzeari ekin diogu.\nEzin dugu hemen, 21 egunotan guztiok bizi izan duguna kontatu ezta laburtu ere, gutako bakoitzak modu desberdinean bizi izan dugulako, bakoitzak beretik bizi izan duelako.\nEgunotan sortu dira harreman berriak eta ezagutu ditugu pertsona berriak, euskaldunon komunitatea gero eta zabalagoa da Altzan.\nAurrera begira jarri behar gara, orain. 21 eguneko erronka pasa da baina urteak 365 egun ditu. Gutako bakoitzari dagokigu Altza euskaldunagoa egiten jarraitzea. Esperientzia positiboa izan da eta zergatik ez dugu bada aurrerantzean 21 egun hauetan jokatu dugun moduan jarraituko?\nPlazerra izan da ekimen hau antolatzea, Altza euskalduntzea gutako bakoitzari dagokigu eta badakigu hemen bildu den indar guzti honek aurrerantzean jarraituko duela.\nAltza 2017ko abendua


Udazkeneko Uztaren Kronika Subjektiboa • ZUZEU\nUdazkeneko Uztaren Kronika Subjektiboa –\nAstebete pasatu da, astebete –oso osorik, pasatu ere–, udazkeneko uzta gurean jaso genuenetik; eta hala ere, atzo bertan izan zela sentitzen dut. Oraindik ere bizirik diraute ordukoek nire barruan, etxe-bueltan. Agian, niri bakarrik gertatzen zait; akaso, mundu honetako abiadurak sortutako zulo beltzak denak irentsi ditu. Zulo beltz hori husteko asmotan nabil gaur, hitzez hitz hustu ere.\nHona ekarri nahi ditut beldurra eta urduritasuna. Biak ala biak bizi izan ditut asteotan, nirekin batera abiatu dira bidezidor ezezagunetan –ilunetan?–. Gureak diren esparruetan ez dut halakorik sentitzen, baina, ai, kontroletik kanpo daudenetan… Komunikabideekiko harreman mundu hori, adibidez. Barruko labirinto hori zeharo arrotza eta urruna zen –da–, eta horren aurrean galduta sentitu izan naiz batzuetan. Bestetan, nekatu; bai, nekatu neure burua entzuteaz, behin eta berriz gauza bera errepikatzeaz nekatu –eta aspertu–. Labirinto horretan murgiltzean behar beharrezkoa jotzen dut, halere. Badakit gerokoak ez duela emango ahal duen guztia, baldin eta komunikazio lana behar bezala egiten ez bada –eta, zenbaitetan ezta horrela ere–. Baina hain egin zait nekagarria… Behin baino gehiagotan etorri zaizkit akordura idazleak, musikariak, bertsolariak, aktoreak… euren lana aurkezteko garaia heldu, eta zenbat aldiz ez ote dute galdera bera erantzungo! Ai, eta zeharkaldia amaitzen denean… zalantzak agertzen dira: ondo esan al dudan, zer edo zer garrantzitsua ahaztu ote zaidan, beste modu horretan azaldu izan banu… Dagoeneko, alferrikako galderak dira. Ez dut, dena den, beldurrari eta urduritasunari eskainitako ataltxo hau bukatu nahi eskerrak eman gabe bidezidor ezezagun eta ilun horietan gidari eta lagun lanak egin dizkidatenei.\nElkartasuna ere zulo beltzetik erreskatatu nahi dut. Hain izan da goxoa bidaia guztian zehar… Pertsona asko izan dira lehendabiziko Baserriko Uzta honen bueltan laguntzen eta babesten. Bezperetan, gidari lanak egingo zituzten kartelak egiten eta bideetan jartzen; egunean bertan hiru lagun etxera ekartzen –autoa hondatu zitzaiela eta–, belardian eta autoak aparkatzen laguntzen, gaztak prestatzen, sukaldean, garbitzen, jendeari harrera egiten… Azken finean, ikusezin diren lan asko, ezinbestekoak direnak, eta maiz oharkabean desagertzen direnak. Ziur naiz, neure aurretik ere pasatu egin dela bakarren bat… Barka.\nBiluztasunak jantzi zuen eguna. Izan ere, gu geu biluztu egin ginen etorri ziren pertsonen aurrean, gure etxera gonbidatuta: hauxe gara gu. Lehendabiziko lagunak azaldu baino lehen, beldur lotsati batek hartu ninduen; baina behin une hori igarota, biluztasuna eroso egin zitzaidan, aske nintzen. Gure etxearen gorputz eta arima erakutsi genituen –erakutsi nahi genituen, behintzat–, eta nahiz eta kontraesankorra iruditu, horrek jantzi egin gintuen. Errespetuz jantzi gintuen, gurera etorritako jendearen errespetuaz. Epeltasun atseginez babesten zaitu errespetuak, neguko egunetan sutondoak epeltzen duen antzera, goxoki. Neurri batean, etorri zirenak ere biluztu egin ziren, gure eskuetan jarri ziren, gurekin fidatu egin ziren gu ezagutu ez arren, hona ekarri zituen bidea malkarra eta estua izan arren. Elkarri eman genion genuena, eta hori… hori… hori earra da, geo!\nKomunitate-artxipelago txiki bat sortu zen. Jendartean dauden hiru irla –agian, irla gehiago izango ote ziren…– elkartu eta artxipelagoa osatu genuen: baserri txiki biologikoak, herritarrak eta kultura. Irlok elkarren beharra dugu, biziko bagara, iraungo badugu. Elkar elikatzen dugu, ez izan zalantzarik. Nolatan bizi jateko osasuntsurik gabe? Nolatan bizi herririk gabe? Nolatan bizi kulturarik gabe? Irla horietako bat faltan bagenu, izugarri pobretuko ginateke, herren genbiltzake, zulodunak ginateke… Itsasikara batek irentsiko gintuzke. Hori dela eta, hirurok ardura handia dugu, ezinbestean artxipelagoa babestu egin behar dugu, ezin dugu hondoratzen utzi sortu dugun altxorra.\nElkarlanak ere pisu handia izan du. Ezin uztarik jaso bera izan ezean. Pertsona askoren elkarlanak ekarri digu halako uzta oparoa. Hemendik hasita; zuzeutik, hain zuzen. Zuzeu artxipelago hori osatzen funtsezkoa izan da, bere bueltan elkartu baikara hiru irlok: kultura, herritarrak eta etxalde biologiko txikiak. Gure etxeko hausnar honi bidea eman izanak –orain dela urtebete jada– kostaldeko letrak ekarri dizkigu; artikulu hark lotu egin baikintuen –gehiago ere– Anjel Lertxundirekin. Gure hausnar honi bide eman izanak mendialdeko letrak eraman baititu kalera, eta bueltan herritarrak ekarri gurera. Kasu honetan –eta beste edozeinetan baino garbiago– argi dago komunikatzeko bideak ireki dituela zuzeuk.\nL antalde-artalde kontzeptu berria azaldu da. Lehen bazkari hartatik lantaldea egituratzen joan da, artalde bihurtzeraino. Ez dakizuenontzat, artaldean bakoitzak du bere funtzioa, bere tokia, bere ardura; eta ezinbestekoa da partaide bakoitzak argi izatea eta errespetatzea berea. Horrela ez balitz, desorekak eta desmartxak gain hartuko lukete, artaldea desagertu arte. Bejondeiola Baserriko Uztako artaldeari!\nUmiltasunetik egindako lana izan da gurea. Jakin badakigu ez garela halakoetan ez arituak ezta adituak ere. Gauza askok egiten digute ihes, ez dakigu horietaz ezer. Abiapuntua hori izanik, ez dut lotsarik esateko den-dena ez zela ondo egin, badugula zer hobetu. Espero dut etorritakoek hori ulertu izana… Bada, ordea, akats nabarmen bat, oraindik ere min egiten didana… Emozioen zurrunbiloan ez genion jendeari azaldu zer ari zen jaten eta edaten, eta zein etxetakoak ziren. Hori larria da, oso –guk geuk horixe eskatzen baitiegu besteei eta!–; eta hemendik barkamena eskatu nahi diet baserritar horiei, bihotzez. Baita gure etxera gerturatu zirenei ere; horiek ere baitute eskubidea jakiteko zer ari diren jaten eta edaten. Denek alde egin zutenean konturatu ginen akatsaz; eta arantzak, harrezkero, hortxe daukat… zast eta zast! Anartzen eta Beñaten kronikan azaltzea, banan-banan, aringarria izatearen esperantza dut…\nZulo beltzean poza eta emozioa dira aterako ditudan azkenak. Biak ala biak nahasian, gehienetan. Poza eta emozioa ekimenak izan duen harreragatik. Poza eta emozioa Anari eta Anjel etorri zirelako –bertan izan zinetenok ongitxo dakizue zertaz ari naizen…–. Poza eta emozioa jendea gustura sentitzen genuelako, gozatzen. Poza eta emozioa Iparraldetik ere laborari batzuk etorri zirelako. Poza eta emozioa harreman elektroniko batzuk desagertu, eta hezur-haragizkoak azaldu direlako. Poza eta emozioa amets bat bete genuelako –beste bat–. Emozioak kolore ilunagoa hartu du, ordea, etorri ezin izan zirenekin akordatzen naizenetan… osasun arazoak tarteko, lanagatik, lekurik ez genuelako… Zuentzako guztiontzako mezu bat: ahal edota nahi duzuenean gure etxeko ateak irekita izango dituzue, eta gu prest biluzteko, berriz ere. Etorri zinetenok ere, hemen izango gaituzue…\nEskerrik asko guzti-guztioi, bihotzez.\nUdazkeneko Uztaren Kronika Subjektiboa Udazkeneko Uztaren Kronika Subjektiboa Udazkeneko Uztaren Kronika Subjektiboa\nIzan Kantuz! Lortua!


Harold Kroto - Wikipedia, entziklopedia askea.\n(«Harry Kroto» orritik birbideratua)\nSir Harold (Harry) Walter Kroto (Harold Walter Krotoschiner jaioa, Wisbech, Cambridgeshire, Ingalaterra, 1939ko urriaren 7a - Lewes, East Sussex, 2016ko apirilaren 30a) kimikaria izan zen. Sheffieldeko Unibertsitatean egin zituen Kimikako ikasketak. Doktoregoa lortu ondoren (1964), hiru urte eman zituen Kanadan eta Estatu Batuetan ikasketak sakontzen. Gero, eskolak ematen hasi zen Sussexko Unibertsitatean. 1991n, Royal Societyko ikerketaburu (Research Professor) izendatu zuten, eta lan horretan aritu zen 2001 arte.\nRoyal Society of Chemistryko presidentea\nWisbech (en) , 1939ko urriaren 7a\nLewes (en) , 2016ko apirilaren 30a (76 urte)\nCopley Domina (2004)\nMichael Faraday saria (2001)\n1970eko hamarraldian mikrouhinen espektroskopiako ikerketak egin zituen. Irrati-astronomia baliatuta espazioan sortzen diren molekulen ibilbideak aztertu zituen; batez ere, karbono eta nitrogenoko kate luzeko molekulak interesatzen zitzaizkion. Krotoren ustez, kate horiek karbono-izarretan eratzen ziren, hau da, karbono ugariko izar erraldoien eguratsetan. Kroto kate horiek sortzen ziren kondizioak antzeratzeko modua bilatzen ari zen.\n1985ean, Houstona (Texas) joan zen, Riceko Unibertsitatera. Han, bere lagun bat, Robert F. Curl, Riceko beste katedradun Richard E. Smalleyrekin batera, azken honek diseinatutako laser berezi bat frogatzen aritu zen, gaiak lurrun bihurtzen eta atomoen agregatu txikiak (cluster direlakoak) sortzen. Karbono-clusterrak sortu zituzten grafitotik, heliorekin nahastu zituzten gero, eta hutsa egindako ganbera batean hozten utzi. Clusterrak aztertzean, karbono-kate luzeen ordez, karbono-atomoen egitura itxiak eta simetrikoak aurkitu zituzten, 60 atomokoak. Karbono-molekula berriak (C60) futbol-baloiaren antzeko egitura zuen, bai eta Buckminster Fuller estatubatuar arkitektoaren kupula geodesikoen antza ere. Kroto eta haren lankideek buckminsterfulereno izena jarri zioten. Aurkikuntza horregatik, hau da, grafitoa eta diamantea ez bezalako karbono-mota berria aurkitzeagatik, Krotok, Smalleyk eta Curlek Kimikako Nobel saria jaso zuten 1996an.\n2002tik 2004ra bitartean, Royal Society of Chemistry erakundeko presidente izan zen.\n2010eko irailean, Krotok, beste 54 pertsona ospetsurekin batera, The Guardian egunkarian argitaratutako gutun ireki bat sinatu zuen, Benedikto XVI.a aita santuak Britainia Handira egin behar zuen bisitaldiaren aurkakoa iritzia agertzeko.\nWikimedia Commonsen badira fitxategi gehiago, gai hau dutenak: Harold Kroto\n(Ingelesez) Harold Krotoren web-orria\nMultimedia: Harold Kroto


Ikasturte giltzarria euskalgintzarako | Gizartea | Berria\nEuskaraldiaren aurkezpena. Ikasturteko ardatzetako bat izango da. MARISOL RAMIREZ / FOKU Tamaina handiagoan ikusi\nKamustu ere egin da honezkero bidegurutzearen irudia euskalgintzan. Norabide asko finkatzeko moduko giltzarriak ekarriko ditu, hala ere, ikasturte berriak. Arlo sozialean, Euskaraldia izango da ardatz datozen asteetatik aurrera: azaroaren 23tik abenduaren 3ra egingo dute 11 eguneko egitasmoa. Mugimendu handia sortzen ari da. Ez da egitasmo handi bakarra izango: 21. Korrika izango da udaberrian. Esparru politikoan ere badira mugarriak: hauteskundeak Nafarroan, estatutuari buruzko eztabaida Eusko Legebiltzarrean, eta hizkuntza politikako proiektua onartu osteko lehen ikasturtea Euskal Elkargoan. Hilabete giltzarriak euskalgintzarentzat.\nAgenda betea ageri da datozen asteetarako. Urrian bertan, pisuzko hiru jardunaldi. Lehenik, hilabete barru, euskara batuaren 50. urteurrena. Arantzazun bilduko dira urriaren 4an, 5ean eta 6an, 1968an bezala. Euskaltzaindiak bihar aurkeztuko du egitaraua. Bigarrenik, Eusko Ikaskuntzaren mendeurrena: euskara da ardatzetako bat —Euskararen Etorkizuneko Eszenarioak Elkarrekin Eraikitzen du izenburua—, eta ondorioak hilaren 19an aurkeztuko dituzte Gasteizen. Eta, hirugarrenik, Lurraldea eta Hizkuntza jardunaldien laugarren aldia, ikuspegi berritzaile bat kaleratu nahi duena: Arnasguneen prebentziotik garapenera. Hirigintzak euskarari nola eragin dion aztertu dute aurrekoetan, eta arnasguneen garapena izango dute ardatz orain. Urriaren 10ean egingo dute saioa, Azpeitian.\nGogoeta saio horien alboan, bi ekitaldi handi. Euskaraldia indar handia hartzen ari da: 350 udalerrik baino gehiagok izena eman dute, dozenaka entitatek ere bai, eta herritarrek izena emateko garaia hasiko da hilaren 20an. Bi rol daude, nor bere konpromisoarekin: ahobizi, ahal den guztietan euskaraz egingo duena; eta belarriprest, euskaraz egitea erraztuko duena. Erabilera areagotzea da helburua, ez euskararen aldeko jarrera agertzea. Mezu hori zabalduko dute datozen asteetan.\nEuskararen aldeko ekitaldi sozial handiena ere ikasturte honetan izango da: Korrikaren 21. aldia. Azaroan aurkeztuko dute. Apirilaren 4tik 14ra egingo dute.\nNafarroan egongo da ikasturteko gakoetako bat: maiatzeko bozak, gobernu osaketa, aldaketen etorkizuna. Euskararen legea aldatzeko gogoeta abian da parlamentuan —adituen iritziak jasotzen ari dira—, eta txosten bat egingo dute. Nora iritsiko den, zail dirudi euskararen legea aldatzeak. Bidea hasi behintzat egin nahi du euskalgintzak, parlamentuaren bidea babestu: irailaren 29an jardunaldi bat egingo dute —Hizkuntza eskubideak bermatzeko legearen bidean izenburupean—, eta urriaren 27an, manifestazioa.\nEusko Legebiltzarrean ere badira aztergaiak. Batetik, estatutu berrirako proposamenetan zer leku izango duen euskarak; Kontseiluak proposamen bat egin du. Bestetik, hezkuntza legeari buruzko gogoeta hasiko dute, eta zentraltasuna izango du hizkuntza ereduen gaiak, areago azken ebaluazioaren ostean: ikasleen euskalduntzea «moteltzen» ari da, eta %45ek ez dutela beharrezko maila. Jaurlaritzak agintaldi erdia egin du. Euskalgintzarekiko erlazioa nabarmen samurtu du talde berriak. Pisuzko erabakiak hartuko ditu aurki: administrazioko dekretu berria eta euskarazko hedabideen laguntzak.\nLapurdin, Nafarroa Beherean eta Zuberoan, egitasmoak mamitzeko garaia dute. Euskal Elkargoak ekainean onartu zuen hizkuntza politikarako proiektua; «ofizialki» aitortu zuen euskara, eta sustapen neurriak proposatu. Ezartzen hastea dute eginkizun. Parisen erabakiek sortutako tentsioa bideratzea ere bai: Seaskako irakasle postuen arazoak tentsioa sortu du ikasturte hasieran.


Agintari akademikoak Manifiesto en solidaridad con el pueblo nicaragüense y la Universidad Centroamericana (UCA) izeneko adierazpena aurkeztu du. Adierazpenarekin bat egin dute jesuiten unibertsitateek eta pertsona ezagun ugarik. | Berriak | Alumni Social | Deusto\nAgintari akademikoak Manifiesto en solidaridad con el pueblo nicaragüense y la Universidad Centroamericana (UCA) izeneko adierazpena aurkeztu du. Adierazpenarekin bat egin dute jesuiten unibertsitateek eta pertsona ezagun ugarik.\n2018ko azaroak 21Bilboko Campusa\nAzaroaren 21ean aurkeztu zen Deustuko Unibertsitatean Manifiesto en solidaridad con el pueblo nicaragüense y la Universidad Centroamericana UCA de Nicaragua. Adierazpen horrekin bat egin dute UNIJESeko unibertsitate eta ikastetxe jesuitek (Deustuko Unibertsitateak, Comillasek eta Loyola Andalucíak, ESADEk, IOSek, INEAk, SAFAk, Granadako Teologia Fakultateak, ITFk eta HTSIk), baita pertsona ezagun talde esanguratsu batek ere.\nNikaraguako Universidad Centroamericanako errektoreorde Jorge Alberto Huete Estatuko jesuiten unibertsitateetara egiten ari den bisitaldien barruan egon da Deustun, Nikaraguak azken hilabeteetan bizi dituen gertakari larriak ezagutzera emateko (giza eskubideen urraketa eta populazioa jasaten ari den errepresio latza).\nNikaraguar agintariak adierazpenarekin bat egiteko gonbidapena luzatu dio unibertsitateko elkarteari. Testuan jasotzen da gobernuak babestuta diharduten poliziaren eta talde paramilitarren errepresioaren kontrako erabateko arbuioa eta gaitzespena. Dagoeneko 300 pertsona hil dira, eta ehunka dira 2018ko apiriletik desagertuak eta atxilotuak.\nTestuan eskatzen zaio gobernuari “herritarren eskubide konstituzionalak errespetatzeko, adierazpen askatasunetik eta protesta baketsurako eskubidetik hasita; arrazoirik gabe atxilotutakoak askatzeko; errepresioari eta larderiari uzteko; justiziaren bidezko jarduera bermatzeko eta horrela giza eskubideen urraketak argitzeko”.\nUCAk jasan duen guztia salatzen du bereziki dokumentuak, justizia sozialaren aldeko bakezko defentsarako deia egin zuenetik, gobernuak sustatutako indarkeria bere ateetaraino iritsi baita. Hain zuzen ere, oztopatu egin dio jarduera akademikoa mantentzea, herrialdean disidentzia desagerrarazi nahian, beste kasu askotan bezala.\n“UCAren misioa –dio Adierazpenak–, jesuiten unibertsitate guztiena bezala, ikasleei kalitatezko prestakuntza ematea da, batetik, profesional trebeak eta herritar arduratsuak izan daitezen; eta gizarte bidezkoago eta humanoagoak eraikitzen laguntzea, bestetik. Baina herrialdeko kaleetan bizi den indarkeriak eta errepresioak oztopatu egiten dute misio hori aurrera eramatea eta, aldi berean, arriskuan jartzen dute Nikaraguan justizia eta demokrazia eskatzen diharduen unibertsitateko elkartearen segurtasuna”.\nUNIJES eta erakunde horren barruko ikastetxeek (Deustuko Unibertsitateak eta Loyola Andalucíak, ESADEk, IOSek, INEAk, SAFAk, Granadako Teologia Fakultateak,ITFk, eta HTSIk) bat egin dute adierazpenarekin, munduko jesuiten beste erakunde, sare eta unibertsitate batzuekin elkar harturik, biktimen, preso politikoen eta desagertuen duintasunari ohore egiteko. Azken batean, unibertsitateko elkarteek begien bistan jarri nahi dute nikaraguarren sufrimendua, justiziaren eta bakearen bidetik elkarrizketa eta demokrazia iritsi daitezen.\nLehenengo atxikimenduen artean, UNIJESeko errektore eta zentroetako zuzendariez gain, beste hauek daude: Entreculturas; Alboan; Jesulagunen Migratzaileentzako Zerbitzua; Cristianismo y Justicia; Josep M. Garrell, Ramon Llull Unibertsitateko errektorea; Eugeni Gay, Konstituzio Auzitegiko presidenteorde ohia eta Fundación Xavierreko presidentea; Daniel Innerarity, Filosofiako katedraduna eta Ikerbasque-EHUko ikertzailea; Javier Solana, ministro ohia eta ESADEko presidentea; Egeo José Rodríguez de la Borbolla, Andaluziako Juntako presidente ohia; Iñigo Alfonso, Las Mañanas de RNE programako zuzendaria; Guillermo Rodríguez Izquierdo SJ, Extremadurako eta Comillas Unibertsitate Pontifikaleko errektore ohia; Jordi Hereu, Bartzelonako alkate ohia; José Antonio Zarzalejos, kazetaria eta idazlea.\nJorge Huetek Deustura egin duen bisitaldiko argazkiak.\nAdierazpenarekin bat egin.\nUCAko ikasleentzako beken aldeko kanpainan laguntzea.\nJorge Hueteren curriculuma.


“Aste santuan jendea herrian geratuko da ala irtengo da?” - Mondraberri\nTestua eta argazkiak: Gontzal Landa Herbias / 2012-ko martxoak 26, astelehena\nAste santuko jai-egunak ate joka ditugu, eta arrasatear ugarik egun batzuk libre hartuko dituzte. Ondo pasau merezitako jai-egunak! Lan egin behar duzuenoi animo!\n“Baliteke krisiagatik jende gutxiago herritik irtetea. Gu hemen geratuko gara, egun lasaiez gozatzera, eta horrelako egueraldi eguzkitsua egiten badu, askoz hobeto”.\n“Lehen jendea urrun joango zen, baina krisiarekin ez da hain urrun joango. Errioxara, Pirinioetara, Donostiara egun-pasa,… joateko ohitura dago. Gu Baztanera joango gara amuarrainen bat jatera, besteak beste. Gaurko moduko egueraldia egiten badu, primeran. Baina hain eguzkitsua egiten ez badu ere, zeozer egingo dugu”.\nMari Jose Martinez:\n“Jende gehiena seguruenik hemen geratuko da. Baliteke gu ere bertan geratzea. Baina irten garenean, herrira joateko ohitura izan dugu. Beharrezkoa da egun batzuetan lasaitzea eta giroz aldatzea. Jende ugarik kreditua eskatzen du oporretan joateko”.\nRosi Otadui “Katanga”:\n“Krisian gaude baina jende ugari (orain arte behintzat) oporretan joan da, eta herrian inor gutxi geratu da. Ni iaz Benidormera joan nintzen 11 egun. Aurten aukera ezberdinak ditut, baina seguruenik Errixoako Arnedillora joango naiz, bainuak hartzera. Hemendik kotxez bi ordura dago”.


Juan Miguel Gutierrez ikastaroan parte hartu zuten lagun batzuekin\nOndo asko dugu Argentinan euskal abertzaletasuna berri. Euskal Herritik etortzen diren irakasle, idazle, musikari, dantzari eta hango lagunek oro har, ekintzen zein hitzen bidez irakasten eta erakusten digute euren aberriarekiko maitasuna. Baina sentimendu hori pantaila batean nola irudikatu aipatzen bada, ezer gutxi dakigu. Eta hori izan da La Plata eta Buenos Aires hirietan Juan Miguel Gutierrez zinemagile euskaldunak emandako ikastaro eta hitzaldien ardatza. 'Euskal Zinema, tradizioa eta modernitatea' izeneko mintzaldian, Gutierrezek ez zuen euskal zinemaz soilik hitz egin; Euskal Herriko nortasuna, baloreak eta errealitatea film batean nola garatu ere azaldu zuen adituak.\nLa Plata, Argentina. La Platako Unibertsitateko Euskal Gogoetarako Katedra Libreak eta Eusko Ikaskuntza erakundeak euren indarrak batu zituzten Juan Miguel Gutierrez zinegilearen ikastaro bat antolatzeko bertako UNLP unibertsitatean. Hogei orduko kurtsoak maiatzaren 10etik 14ra arte iraun zuen eta bi motatako publikoa bildu zuen. “Alde batetik, bazegoen unibertsitateko jendea eta hauek deus gutxi zekiten euskal zinemari buruz; beste aldetik, La Platako Euzko Etxeko kideak ere bildu ziren ikastarora eta hauek bai, ezagutzen zituzten film bat baino gehiago, Tasio edo Vacas, batzuk aipatzearren. La Platako euskal etxean badute zine ziklo bat eta hilean behin botatzen dute pelikula bat. Hori dela eta, euskal etxeko jendearen artean ezaguna da gure lana”, azaldu zion Gutierrezek EuskalKultura.com-i.\n[Juan Miguel Gutierrez La Platako Unibertsitatean]\nIkastaroa bukatzeko, Euskal Herrian oraindik estreinatu ez den Gutierrezen "Musika plaza" dokumentala bota zen, ikastaroaren azken klasea aurrestreinaldi bihurtuz.\nHelduentzako kurtsoaz gain, euskal etxean bertan ekintza bat egin zuen Gutierrezek oraingo umeei begira. Aldi honetan etxeko txikienek Supertramps film luzea ikusi ahal izan zuten. “Ikastarora nahiz euskal etxera joan ziren lagunak pozik zeuden oso Gutierrezek proposatutako gaiekin --komentatu zuten La Platako Unibertsitateko Euskal Gogoetarako Katedra Libreko arduradunek--, azalpenak oso argiak izan ziren eta elkarreragin aberasgarria suertatu zen”.\n[La Platako Euzko Etxean, Gutierrezek "Supertramps" pelikula proiektatu zen]\nArgentinako bisita testuinguru, eta Eusko Ikaskuntza erakundeak antolaturik ere, Juan Miguel Gutierrezek Buenos Airesko Universidad Catolica-n eta Laurak Bat euskal etxean beste bi hitzaldi eman zituen. Bietan euskal zinemaren historia hartu zuen gai.\nBuenos Airesko Euskaltzaleak-eko kideek ere izan zuten Gutierrez entzuteko aukera. Alabaina, euskaltegian emandako hitzaldiaren muina erabat bestelakoa izan zen. Eskarmentu handia dauka Juan Miguel Gutierrezek euskara irakasteko ikus-entzunezko materiala sortzen. Izan ere HABE institutuan lan egiten du eta euskara munduan ezagunak baino ezagunagoak diren besteak beste Bai Horixe, Mimoa eta Argazkilaria bideoen sortzailea da. Hori dela eta, euskara ikasle eta irakasleei kontatu zien nola jaio eta egin ziren baliabide horiek.\n[Euskaltzaleak-en, Gutierrez HABEn egiten duen lanari buruz mintzatu zen]\n“Normalean ez didate eskatzen lan hauei buruz hitz egiteko, horregatik oso gustura onartu nuen gonbitea” esan zuen Gutierrezek mintzaldia bukatuta. “Egia esateko, etorri aurretik ez nuen Diasporarekin kontaktu handirik, eta uste dut Diasporako jendeak Euskal Herriarekiko duen sentimendua irudi erromantiko batean dagoela oinarrituta. Alabaina iruditzen zait beste era batean pentsatzen duen jendea ere badela”, adierazi zuen zinegileak.


Sexting-a - Ikma, teknologia lagun\nSexting” hitza ingelesezko “sex” (sexua) eta “texting” (mezuak bidaltzea) hitzak erabiltzetik dator, eta eduki erotikoa duten mezuak gailu teknologikoen bidez borondatez bidaltzean datza. Argazkiak, mezuak, audioak edo bideoak izan daitezke, eta sare sozialen, posta elektronikoaren edo gailu digital horietarako garatutako beste edozein komunikazio-tresnaren bidez egin daiteke.\nNormalean bidaltzaileak berak sortuak izaten dira eduki horiek (argazkiak eta bideoak batik bat), eta beste pertsona batzuei bidaltzen zaizkie, gailu mugikorren bitartez.\nUlergarria da pentsatzea edukiak bidali aurretik hurbiltasuneko, pribatutasuneko eta konfiantzazko egoera bat dagoela bidaltzailearen eta jasotzailearen artean. Ekintza pribatu eta intimo bat da, bi aldeak ados dauden harreman-esparru batean (borondatez egiten da).\nArgi izan behar dugu gure gailu mugikorretik irudi bat bidaltzen dugun momentuan, galdu egiten dugula haren gaineko boterea, beste pertsonek egiten duten erabileran.\nSextortsioa: pertsona bati xantaia egitean datza normalean sexuarekin loturiko irudi konprometitu bat edo batzuk erabilita (argazkiak edo bideoa). Gerta liteke aurrez norbaitekin partekaturiko irudia izatea, edo estortsio-eragileak biktimaren baimenik gabe lortu izana.\nBiralizazioa: kasu askotan ezagutu dira, ondorio tragikoekin, jendaurrean zabaldu diren mezu pribatuak. Eduki hori zabaltzea delitua da.\nIdentitatea ordeztea: aplikazioetan eta sare sozialetan oso erraza da beste pertsonatzat aurkeztea edo identitate bat ordeztea. Hau sextingaren arrisku nagusienetako bat da, ezezagunei informazio intimoa bidal dakiekeelako.\nBaina zer egin daiteke sextingak eragin ditzakeen arazoak saihesteko? Garrantzitsua da, eduki erotiko bat bidali aurretik bitan pentsatzea.\nIzan ere, edukia bidaltzean, gure kontroletik ihes egiten du, eta berreskuraezin bihurtzen da. Behin bidalketa egin denean ez dago atzera bueltarik. Bestetik, gaur erakutsi nahi duguna, agian biharko egunean ez. Eta bukatzeko, kontutan izan behar da, gaurko egunez argazkia bidaltzen diogunari, agian bihar ez da gure laguna izango.\nSexting segurua praktikatzeko aholkuak\nEgia da bikote askok distantzian topo egiten dutenean edo denbora daramatenean elkar ikusi gabe, sexting-a praktikatzera jolasteko gogoa izaten dutela. Eta oso atsegina edo morbosoa gerta daiteke gustuko duzun pertsona ikustea ukitzen den bitartean, edo, besterik gabe, argazki batean biluzik agertzea. Arriskuak ekiditeko, hona hemen sextinga modu seguruan praktikatzeko hainbat aholku:\nAdostasuna garrantzitsua da:\nSextinga egoteko, partaideen arteko adostasuna egon behar du, hau da, ezin izango da sextinga kontsideratu partaideetako bat egin nahi ez duen ekintza bat egitera behartuta badago, bai eduki erotikoa bidaltzeko baita eduki hori jasotzeko ere.\nSextingean pertsonen arteko komunikazioa funtsezkoa da. Praktikatzen duten pertsonen mugak eta/edo espektatibak zeintzuk diren jakitea komeni da, baita argazki edota bideo bat bidali edo jasotzeko baimena behar da, hau eskatuz edo emanez da. Gainera, partaideen batek zerbaitekin eroso sentitzen ez bada helarazteko komeni da.\nIrudi, mezu edo bideo bat gailu elektroniko baten bidez bidaltzen dugunean gure kontroletik egiten du ihes, horregatik, ez bidali publikatzea nahi ez duzun ezer. Sexting-aren oinarrietako bat bikotekideen arteko konfiantza da, bietako inork ez diela partekatzen dituzten irudiei erabilera txarrik emango.\nSextinga seguruagoa izateko modu erraz bat praktikatzen duen pertsonaren aurpegia argazki edo bideotatik ateratzea da. Ez erakutsi aurpegia. Aldi berean, tatuaje, piercing edo jaiotzako marka bereizgarriren bat izanez gero, komenigarria da horiek bidalitako dokumentuetan ez agertzea. Honela, anonimatasunarekin jarraituko da.\nSextinga praktikatzean, beti geratzen dira mota desberdinetako ebidentziak (bideoak, mezuak, argazkiak…), horregatik, egokia da ezer egin aurretik, bidaliko diren eduki horiekin zer egingo den aurretik adostea beste pertsonarekin.\nAPP eta sare-konexio seguruak:\nSaihestu Facebook messenger edo Twitter bidez sextinga praktikatzea, gure edukien jabe bilakatuko direlako. Erabili pribatutasun politika seguruak erabiltzen dituzten aplikazio zerbitzuak, Signal bezala. Bestetik, sextinga praktikatzen zaudeten bitartean, ez erabili wifi sare seguruak, hau da, saihestu sare publikoak.\nSextinga praktikatzen ez den momentuan bideo eta argazkiak gordetzeak ez dauka zentzu handirik. Beraz, sextinga ondoren eduki hauek ezabatzea komeni da, kontrolik gabe zabaltzeko sahiestuz.\nAldi berean, hodeian (interneten) argazki eta bideo hauek gordetzeak arazoak ekar dezake. Ondorioz, zuzenean hodeian gordetzeko aukera desaktibatzea aukera hoberena da.\nInformazio fidagarria sarean\nKorporazio teknologikoen boterea


Gizon bat atxilotu dute Donibane Lohizunen, ustez beste bat hiltzegatik | Gizon bat atxilotu dute Donibane Lohizunen, ustez beste bat hiltzegatik – iparraldekohitza\nFesta pribatu batean izandako liskarra izan liteke hilketaren iturburua, prokuradorearen arabera. Gaur eginen diote autopsia hildakoari\nOraindik ez dakite argi zer gertatu zen Donibane Lohizunen (Lapurdi) igande gauean. 33 urteko gizonezko bat hilda aurkitu zuten Akotze auzoan, Getaria eta Donibane Lohizune arteko errepide bazterrean. Heriotza gertatu eta gutxira atxilotu zuten ustezko erasotzailea: 27 urteko gizonezko bat. Itxura guzien arabera, festa pribatu batean gertatutako liskarra izan liteke gertakariaren abiapuntua.\nInformazio nahasia zabaldu zuten hedabide anitzek, auto gidari batek moto gidari bat labanarekin zauritu eta hil zuela baieztatuta. Samuel Vuelta Simon prokuradorearen arabera, «oraindik oso lauso dago zer gertatu zen»; gaur goizean egitekoa diote autopsia hildakoaren gorpuari. «Lehen susmoen arabera», auto batek harrapatuta hil zen.\nIkerketako lehen elementuak aipatuta Vuelta Simon prokuradoreak adierazi duenaren arabera, Donibane Lohizuneko Akotze auzoan izandako festa batean zeuden hildako gizonezkoa eta ustezko erasotzailea, biak Donibane Lohizunekoak. «Biak edanak zeuden, azkarki alkoholizatuak», prokuradorearen hitzetan. 20:30 aldera, liskar bortitza izan zuten, eta ondoren hilda aurkitu duten gizonezkoak etxetik alde egin zuen, oinez. Handik denbora batera, ustezko erasotzailea haren bila joan zen, autoa hartuta. 22:30 aldera, hildakoaren gorpua aurkitu zuten, Getaria eta Donibane Lohizune lotzen dituen R810 errepidean. «Lehen elementuen arabera, auto batek harrapatuta hil da, baina oraindik ezin dugu ezer baieztatu», adierazi zuen atzo prokuradoreak.\nUstezko erasotzailea 23:10ean atxilotu zuen Poliziak. Haren «egoera alkoholizatua» zela medio, atzo goizera arte ezin izan zioten galdeketarik egin. «Haren autoa ikertu behar dugu, kolpe arrastorik dagoen zehazteko. Poliziak egiten dion galdeketaren arabera ebatzi beharko dugu zer parte hartze izan duen igande gaueko gertakarietan», azaldu zuen Vuelta Simonek. Akotze auzoko festan parte hartu zuten gainerako kideak ez dituzte atxilotu, baina Poliziak galdekatuko ditu ondoko egunetan.


ZOZKETA // 'Fausto, herritar eredugarria' ostiralean Social Antzokian | Geuria\nKorrika kulturalak estreinatutako antzezlana da ‘Fausto, herritar eredugarria’ eta otsailaren 20an Basaurira helduko da. AEKren eskutik 3 sarrera bikoitz zozketatzen ditugu.\nKorrika Kulturalaren eskutik dator ‘Fausto, herritar eredugarria’. Euskarazko arte eszenikoak bultzatu, euskal sortzaile berriei bidea egin eta Korrika Kulturalean zein bestelako kultur ekimenetan jendaurrean aurkez daitezkeen lanak sortzen laguntzea du xede Korrika Kulturalak. Mikel Losada, Miriam K. Martxante, Lander Otaola eta Diego Pérez osatzen dute Galder Perez-ek zuzendutako lan honen aktore zerrenda.\nFausto kartzelan preso dago. Indultua eskainiko diote, Madame Demokraziarekin ezkontzea onartu eta, ondorioz, herritar eredu bihurtzea onartzen baldin badu. Horrela bada, Faustok Ongizatearen bidea, ezkontzarekin hasiko du, noski, Mefistofeles emaztetzat onartuz. Aurrerantzean izaki honek gidatuko du Fausto ereduzko hiritarra bihurtzeko zeharkatu beharko duen arrakastarako bide ilun, haluzinagarri, elektroniko, arriskutsu eta atzera bueltarik gabekoan, boterearen eta gailentasunaren bila beti. Faustok lortuko duen barkamena eta botererako lasterketa, exekuzio publikoa bilakatuko da. Inork ezin du bizitzea tokatu zaigun kartzelatik ihes egin, ez dagokigun kondena betetzea tokatzen baitzaigu jendartean egunero.\nOtsailaren 20an, ostiralez, izango da ‘Fausto, herritar eredugarria’ Basauriko antzokian, 20:30ean. Sarrerak salgai daude 10 eurotan socialantzokia.com webgunean eta antzokiko txarteldegian, Socialeko bazkideek eta Korrika Txartela dutenek %10eko beherapena izango dute, baina Geuriak zozketa antolatu du.\nZozketan parte hartzeko epea ostiralean, otsailaren 20an, bukatuko da, 11:00etan. ‘Fausto, herritar eredugarria’ ikuskizunaz gozatzeko 3 sarrera bikoitzen zozketan parte hartu nahi dutenek honako info@geuria.eus helbide elektronikora email bat bidali beharko dute hurrengo datuak zehaztuz. Zozketa bukatutako egunean bertan helbide elektroniko bidez jakinaraziko zaie irabazleei noiz eta nola jaso sarrerak.\nGaia: Fausto, herritar eredugarria\nSailkatuta: Aek, Basauri, Fausto, Korrika, Social Antzokia, Zozketa


Ihes betea - Librería Carmen\nWarner gazte hitlerzale bat da gerra aurreko Alemania nazian. Sekretu handi bat gordetzen dute bere familian, eta sekretu hori ageriko egiten denean, ihes egitera behartuta egongo da Warner Europan barrena: Triestera aurrena, Frantziara gero.\nLertxundik, hausnarketa eta ekintza, suspentsea eta jakin-mina elkar txandakatuz darama irakurlea oztopoz oztopo azken liluragarriraino.\nEleberri honek ez du inor hotz utziko. Gogoan iltzatuta geratzekoak dira gertatzen diren gauzak, esaten diren hitzak, isiltzen direnak, eta, batez ere, bere orrialdeetan barrena aurkezten zaizkigun pertsonaia gogoangarriak eta haien historia hunkigarriak.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Industria-robotika (Modulua)" topic_facet:"Fabrikazio Mekanikoko Sistema Automatikoen Programazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Industria-robotika (Modulua) Proposatutako gaia: Fabrikazio Mekanikoko Sistema Automatikoen Programazioa (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Arrate Egaña (Errenteria 1963) idazle oparoa, sariak jasotzeari dagokionez, zorteko dabil. Giltza lanarekin 2011ko Lizardi Saria irabazi, eta, jarraian, Donostia Hiria etxeratu. Gainera, publikatu berri du Paradisua (Elkar, 2012) ipuin bilduma. Behin baino gehiagotan argi utzi du ez dela haur eta gazte literaturara mugatzen den idazlea. Ezaguna da Egaña alor horretan (Printzesa puzkertia mugarri izan zen 1999an), baina esandakoa frogatzen du Egia antzerki obra honek. Hiru ekitaldiko antzezpena da, sei pertsonaiarekin. Horietatik bost 30 eta 50 urte bitarteko emakumeak dira: Lurdes erlijio irakaslea, Mirelur Turismo bulegoko langilea, Mila kazetaria, Adela politikaria, Elsa terapeuta eta Joxan enpresaria. Eszena aldetik sinesgarria da, baita oholtzara eramateko modukoa ere, zailtasun gehiegirik gabe. Urtebetetze mozorro festa batera gonbidatuak izan dira pertsonaiak. Denek ezaugarri komun bat dute, Elsa terapeutaren bezero izan zirela. Orain, Egia izeneko elkarte baten partaide egin da Elsa, eta egia praktikatzen du, eta beti dabil egia esanez, berea eta besterena. Bezeroen egiak blog batean idazten hasi da, eta gonbidatuek nola edo hala beraienak agertzea ekidin nahiko dute. Tramak bide ematen dio Egañari hainbat gai iradokitzeko. Norbere egiak terapiara eraman beharraren drama adierazten du, batetik, pentsaraziz entzuteko zer behar den jendartean, ingurukoengan konfiantzarik ez bada. Bestetik, faltsukerian oinarritutako irudi publikoa ematen dugula erakusten du, beti besteen iritzien mendeko. Erruaren kudeaketa, tradizio kristauari lotua, ondare dugu artean. Galdera bat bada sakonean. Gure sekretuak aireratzeko zorian balira, zer egiteko gai ginateke? Mozorro festak irudikatzen du gure pertsona disfraza dela, eta maskara, gure nortasuna. Gutxienez hiru egia badirela zioen errefrau afrikar batek. Norberarena, bestearena eta egia. Zer da, hortaz, egia? Lan labur entretenigarria atondu du Egañak.


LEHENEGO LAN BATZORDEA – Umeen Hiria\nLEHENEGO LAN BATZORDEA\nPosted on 20 abendua, 2018 19 apirila, 2022\nAurreko asteazkenean, Urtarrilak 24, Ume eta Nerabeen Udal Kontseiluko lehenengo lan batzordea ospatu zen. Bilboko 18 ikastetxeko 42 neska mutil etorri ziren ospakizunera.\nBilbao, Balioen Hiria proiektua da lan batzorde honetan proposatu dugun erronka. Proiektu honek aurkezten duen Vademecum-a landu dugu, Bilboko ume eta nerabeen iritzia jakiteko gai honi buruz.\nArgi dago ere ondo pasatu dugula eta talde lanaz disfrutatu dugula.\nGero, partaideek euren ikastetxeetan landutakoa ekarri dute batzordera. Bilbao, Balioen Hiria-n agertzen diren balioak oinarritzat hartzen eraikin enblematiko bat burutu dute.Lan ikaragarria egin dute!\nEta talde argazkia egin eta gero, Partaide bakoitza bere ikastetxera bueltatu da,saioan ikasitakoa eta landutakoa gainerakoei helarazteko.\n← BILBOKO UME ETA NERABEEN KONTSEILUAREN…\nBIGARREN LAN BATZORDEA →


Gure baratzea probak egiteko lekua da, jatorri ekologikoa duten barazki-barietate ugari ereiten eta landatzen ditugu txandakako laboreetan, mota guztietako barazkiak eta fruituak lortzeko eta, horrenbestez, janari freskoa edo kontserbatan gordetakoa izateko urte osoan zehar. Gurera etortzen zaretenoi atsegin handiz eskainiko dizkizuegu unean bertan ditugun elikagaiak.\nGure baserria ez da ezer etxeko abereak gabe. Haietako bakoitzak bere lekua baitu gure ekosistema txikiaren zikloan. Oiloek arrautzak jartzen dituzte, txakurrak gure zaindari leialak dira eta katuek saguak eta gainerako animaliatxoak harrapatzen dituzte ugaritu ez daitezen. Horiez gain, larrean patxada askoan egoten diren bi arrazatako animalia autoktonoak ditugu gure baso eta zelaietan. Ardi latxa eta euskal txerria dira. Bi arraza horiek gure baserrian jaiotakoak dira, eta irizpide ekologikoei jarraituta hazitakoak.\nArdi latxa urte osoan zehar egunero-egunero irteten da larrera. Oso funtzio ekologiko garrantzitsua betetzen du, bazkatzeko bertan dagoen dena baliatzen baitu eta, horrenbestez, mendiak garbi izaten laguntzen baitigu. Pazko inguruan arkume paregabeak jateko aukera izango dugu.\nEuskal Txerri delako txerria oso antzinako arraza autoktonoa da, garai batean galtzeko zorian egon zena. XX. mendearen erdialdera, halako oso gutxi geratzen ziren. Arraza autoktonoetako animaliak, gure baserrietan eta mendietan bizi zirenak, etengabe desagertzen ari ziren. Garai hartan (baita gaur egun ere) nekazari-ekoizpenerako eskema industrialak ziren nagusi, kalitateari uko eginez edozein modutara eta edozein preziotara lortutako kantitateak ateratzen zituzten, baita ingurumenaren kontura ere. Hala ere, zenbait ekoizle adoretsu eta ausarti esker, erabat desagertzetik libratu zen. Bere ingurura ezin hobeki moldatua, euskal lurraldeak berriz ere irabazi zituen euskal txerriak. Iparraldean, 1989an 25 banako besterik ez zeuden; 2000. urtean, 1500 izatera iritsi ziren. Bada garaia hegoaldeko mendietan ere pixkanaka-pixkanaka hedatzen hasteko, eta gu hori lortzeko ahaleginak egiten ari gara.


Amurrio Bideanen eskualdeko prestakuntza-jardueren inguruko informzia jaso ahal duzu\nZaraobe institutuak eta Amurrio Bideanek hitzarmen bat sinatuko dute berriro, azken horrek Eusko Jaurlaritzako Hezkuntza, Hizkuntza Politika eta Kultura Sailaren etengabeko ikaskuntzarako bitartekaritza-zerbitzua gauzatu dezan, eskualde kantauriar-arabarrean.\n2010eko maiatzean Ekintzaileentzako Laborategi berria inauguratu zen Reforamurrio Enpresaldearen bigarren solairuan. Leku horretan eskuragarri dago, doan, informatika-ekipamendua, internet konexioa eta kontsulta-materiala (enpresak kudeatzeko softwarea, arlo horretan espezializatutako aldizkariak eta prentsa, enpresak sortzearen eta enpresen kudeaketa hobetzearen inguruko azken argitalpenak, eta abar).\n“Reforamurrio Enpresaldea” haztegi eta enpresa- zentroaren moduluetara sarbidea izateko deialdi berria\nEkainaren 2tik 30era irekita egongo da Reforamurrio Enpresaldea haztegi eta enpresa-zentroko modulu eta bulegoetara errentamendu-arautegian sarbide-eskaera aurkezteko epea. Lokalak zerbitzuen sektorean (“Bulegoak”) lan egiten duten edo lan egingo duten enpresa edo pertsona sustatzaileei daude zuzenduta.\nHamabi pertsona kontratatuko dira, natura- eta hiri-eremuetan mantentze-lanak egiteko\nAmurrioko Udalak lankidetza-hitzarmena sinatu du Arabako Sartu Elkartearekin, Amurrioko langabeak lanean sartzea sustatzeko.\nInteresa dutenek “Natura- eta hiri-eremu publikoen mantentze-lana” izeneko programan parte hartzeko aukera izango dute. Programa horretan honako hau sartzen da: prestakuntza-etapa bat eta lanaldi partzialeko (% 76,92) 6 hilabeteko lan-kontratua, gehienez ere hamabi pertsonentzat.\nAmurrioko udal-liburutegiak internet sarbidea doan jarriko du helduen gelan\nAmurrioko udal-liburutegiak Interneterako sarbidea doan jarriko du helduen gelan.\nZerbitzu horren helburua da jendeari erraztasunak ematea hezkuntzaren, kulturaren eta oro har ikerketaren inguruko informazioa bilatzeko.


nolamoduz / nolanahiere\n1 nolahiko izlag edozein motatakoa; erdipurdikoa. ik nahinolako.\nHorrela, juzgatze oro -zientifiko, etiko, estetiko edo nolanahikoa- balioestea da, hots, subjektuaren apriorizko kriterio edo balioaren (arauaren) arabera kontenplatzea. Hiru interpretazioak dira zilegi; nolanahikoa ere den edertasuna, hari begira baitago Bogarde. Joxe Azurmendi «Euskal Herria krisian» - 58. orr.\nNolanahiko gizaseme batekin elkartu zen; zortzi hilabete bakarrik iraun zuten elkarrekin. Gotzon Garate «New Yorkeko kronika beltza» - 31. orr.\nZer esan daiteke nolanahiko lauki batez? Jon Muñoz «Loroaren teorema» - Denis Guedj - 156. orr.\nBiologian, aztertuko den organismoa hautatzea ez da nolanahiko auzia. Juan Garzia «Sagua, eulia, eta gizakia» - François Jacob - 74. orr.\nLeku guztietan zabaldua dago, zuen artean lizunkeri arazo bat dagoela, eta ez nolanahikoa, jentilen artean ere gertatzen ez direnetakoa baizik. Elizen arteko biblia 1 Ko 5,1\nGarai hartan ez zirela bereak nolanahiko hankak; gihartsuak eta arinak zituela. Ramon Saizarbitoria «Gorde nazazu lurpean» - 37. orr.\nErakutsiko baitute nola, berrogeita hamar bat urte honetan, izan naizen ez nolanahiko baina paregabeko zerbitzaria delako Errege Jaunarentzat eta haren aita Enperadore Handiarentzat. Piarres Xarriton «Enkiridion» - Martin Azpilkueta - 202. orr.\nLana ez zen nolanahikoa, ezta ordaina ere. Migel Angel Mintegi «Denak du bere prezioa» - 19. orr.\nEz zen, ez, nolanahiko galdera, baina gordin-gordin sortu zitzaion Ruche jaunari. Jon Muñoz «Loroaren teorema» - Denis Guedj - 86. orr.\nGaldera ez zen nolanahikoa, eta mutikoak itzulinguruka ekin zion elkarrizketari: [...]. Joxerra Garzia «Itsasoan euri» - 138. orr.\nEz baitzen nolanahiko hondamena izan. Xabier Amuriza «Gauzen izaeraz» - Lukrezio - 429. orr.\nBainan kasu! ez zernahi eta nolanahiko janaria. Herria 2001-02-01\n-Bai, makurra izan da eta ez nolanahikoa gainerat! Janbattitt Dirassar «Bihotzeko mina» - 34. orr.\nHemendik aitzina, etxaldeak eman mozkin bakarra, arto ala esne, saldu beharko zen eta ez nolanahiko preziotan. Angel Aintziburu / Jean Baptiste Etxarren «Luzaiden gaindi» - 99. orr.\nNeurriz isilik egoteak bihotza garbi gordetzen duela eta ez dela nolanahiko bertutea, mihiari lotuta baitaude bizitza eta heriotza [...] ez noski mihia dastamenaren organo delako, hitzaren organo delako baizik-. Askoren artean «Asisko Frantzizko, Asisko Klara» - 768. orr.\nEz daukazu nolanahiko pagotxa, orduan! Karlos Linazasoro «Glosolaliak» - 112. orr.\n2 ez nolanahiko (izenondo balioaz)\nOhorea zela esan zuen, ohore ez nolanahikoa, munduko printze-etxe ederrenetakoak herrian egotea. Felipe Juaristi «Itzarri nahi ez zuen printzesa» - 75. orr.\nMendebaleko adarrean, Rua das Pretaseko gainetatik, ibilaldi ez nolanahikoa atzo oraindik mimoz tratatzen zituzten zelaietatik zehar. Jon Alonso «Lisboako Setioaren Historia» - José Saramago - 219. orr.\nMutante sail ez nolanahiko bat, haietariko asko guztiz ezustekoak, hala nola lambda bakteriofagoaren eta laktosa sistemaren kiribil erregulatzaileetan bakarturiko mutante negatibo azpiratzaileak. Juan Garzia «Sagua, eulia, eta gizakia» - François Jacob - 69. orr.\nBasapizti ez-nolanahikoak izan behar zuten zakurrok, beraien ahausien lakarra aintzakotzat hartuz gero behintzat. Joxe Austin Arrieta «Homo Faber» - Max Frisch - 227. orr.\nGauza jakina zen egiteko ez nolanahiko horrek debekupean jartzen zizkiola teologia espekulatiboaren arima barreneko atsegin goxoak. Juan Garzia «Ipuin hautatuak» - Jorge Luis Borges - 142. orr.\nEkintza ez nolanahiko hau egin eta gero, ondorengo urratsek betiko ohiturak errepikatu zituzten. Jon Alonso «Lisboako Setioaren Historia» - José Saramago - 147. orr.\nZinez, sakrifizio ez nolanahikoa zen hura niretzat une hartan. Juan Garzia «Sagua, eulia, eta gizakia» - François Jacob - 15. orr.\nLaster erakutsi zituen bere dohain ez nolanahikoak. Juan Garzia «Sagua, eulia, eta gizakia» - François Jacob - 50. orr.\nDiru puska bat irabazi edo isun bat ordaindu, ez nolanahikoa batzuetan. Juan Garzia «Ipuin hautatuak» - Jorge Luis Borges - 48. orr.\n3 nolanahi den [35 agerraldi, 13 liburu eta 5 artikulutan] nolanahi ere.\n4 nolanahi ere (2164 agerraldi, 156 liburu eta 1034 artikulutan; orobat nolanahiere g.er.) aurreko esaldian adierazten dena gorabehera, eta hura osatuz, esaten denari laguntzen dion esapidea. ik dena 3; dena 4.\n5 nolanahi ere den [26 agerraldi, 10 liburu eta 3 artikulutan] nolanahi ere.\nez nolanahi (16); nolanahi dela (58); nolanahi dela ere (39); nolanahi delarik (5); nolanahi delarik ere (5); nolanahi den (35); nolanahi ere (2165); nolanahi ere den (26)\neta ez nolanahiko (9); ez da nolanahiko (18); ez dira nolanahiko (6); ez nolanahiko (21); ez zen nolanahiko (5)\neta ez nolanahikoa (25); ez da nolanahikoa (23); ez nolanahikoa (50); ez zen nolanahikoa (12)\neta ez nolanahikoak (9); ez dira nolanahikoak (13); ez nolanahikoak (14); ez ziren nolanahikoak (7)


Nola urdaila kendu\nEmakume guztiek beti goian egon behar dute. Ez dago amari gazteei buruz ezer esateko. Baina jaiotza eman ondoren, ama gazte gehienek gorputz-aldaketak nabarituko dituzte eta kilo gehigarri horiek kentzeko ahalegin guztiak saiatzen dira. Zure sabela eder eta laua bihurtu nahi al duzu? Honetan lagunduko dizugu. Baina ahalegina ere egin beharko duzu. Nola apaintzen denbora gutxi barru ondoren sabelaldea kentzeko, argitalpen hau ikasi dugu. Forma zaharra berreskuratzeko, gehienez ahalegina egin behar duzu. Askotan, arazo hau da. Baina, esaten duten moduan, "zailtasunik gabe ezin duzu arraina harrapatu". Aintza landu behar dut. Sabelean garbitzeko ariketa batzuk egunero egin behar dira. Eta, ondoren, emaitza ez da luzea izango. Hilabete batean zure lehengo inprimakian itzuliko zara.\nHaurdunaldiaren ostean, muskuluak luzatu ohi dira normalean, baina figura zaharberritze osoa luzeagoa izango da, baina urdaila ez da zure elastikotasuna ohikoa izango. Edonola ere, urdaileko ariketak egin behar dira. Zure "muskulu corset" eta ez bakarrik edertasuna, baina baita osasunerako behar duzu, estuak lasaigarri eta flabby barneko organoen posizioa eragiten duelako. Ondorioa umetokian egongo da. Beraz, ama gazteak, jaiotze ondoren, jarri zeure buruari.\nAsko galdetuko dizu. Noiz egin dezaket restorative ariketak egiten hasten naiz? Entrega nola zen araberakoa da. Baina arreta zure fitness fisikoaren maila behar duzu. Ariketak haurraren jaiotzaren ondoren hilabete igaro daitezke, jaiotza konplikazioak gabe. Baina, jaiotza zaila izan balitz, gimnasiorako joan aurretik, oso garrantzitsua da medikua kontsultatzea. Esperientziadun espezialista bakarrak ariketa hasteko aukera ematen duen karga maila zehazten du, osasunari kalte egiteko.\nHona hemen sabeleko muskuluak indartzen lagunduko duten zenbait ariketa:\nAriketa egiten da bizkarrean etzanda, hankak zabaldu eta zertxobait tolestuta daude. Lurrean sakatu egiten dugu lurrean, eta besoak gorputz osoan jarri. Exhalationan, ahalik eta gehien, sabelean marraztuko dugu eta pelbisa ahalik eta gehien igo dadin. Posizio honek gutxienez 30 segundotan edukiko ditu.\nPosizioa onartu: atzealdean etzan eta belaunak bularrean jartzen ditugu. Alderdietan diluitzen ditugun eskuak eta palmondoak lurrean gordeko ditugu. Ondoren, ipurmasailak altxatu eta aldakak alboko aldera mugitu, belaunak kontaktuan jarrita. Ez utzi gure belaunak behera. Arnasa ere izan behar da. Ezpainak lurrean ez daude urratuta.\nUrdaila kentzeko toxinak bere burua arazteko da\nErditzearen ondoren etxera itzuli ondoren, sabaia erraldoia kentzeko modu guztiak eta forma neure burua nola jartzen hasi nintzen lanean. Arazo hau konpondu dutenei eta urdaila kentzeko moduari buruz hitz egin dut. Pertsona orok esan zuen, zure urdaila garbitu nahi baduzu - garbitu hesteak. Denborak aurrera egin ahala, hainbat gezur motak hesteetan pilatzen dira, eta horrek deskonposatzen du eta abomina edozein gorputzera askatzen hasten da. Horren aurka babesteko, gorputzak gibela, urdaila eta organo genitala babesten ditu ur gantzaren geruza baten laguntzarekin, buffer gisa balio du, pozoi guztiak hartzen ditu eta normalean ohiko organoak ahalbidetzen ditu. Oso erraza da, horixe da gure urdaila. Urdaila garbitzeko, ez duzu gose grebak eta dietak behar. Garrantzitsua da gorputza bere araztegia normaltasunez jartzea lortzea, eta, ondoren, aurre egin ahal izango dio.\nNola hesteetako garbiketa egiten du? Noski, enemas. Urdaila kendu nahi baduzu, noski alde batera utzi behar duzu metodo horri. Enema normala behar dugu, bat eta erdi bi litro bitartekoa, eta ez 40 litroko bi hodi bidez, kabinete eta saloi ezberdinek inpotatzen gaituztenean, heste-mikroflora bakarrik garbitzen dute. Enema-k hesteak garbitzen ditu, toxinak kentzen ditu eta gorputza urdaileko bolumena galtzen hasten da, beharrezkoak ez diren digestio-organoak, kola, gibela, ura eta gantz babesa babesten ditu. Bi egunetan beste 2 aste egin nituen, etengabe galdu nuen urdaileko bolumenean eta pisuan. Enema 1,5 litro ur ditu, gatz koilarakada bat. Bi aste galdu nituen 6 kiloko pisua, urdailekoan - 10 zentimetrokoa. Lehenengo etapa ezin hobea da. Bigarren fasean, gibela garbitu behar duzu, urdaila are gehiago kentzen laguntzen du, baina literaturan irakur dezakezu edo Interneten irakurtzea.\nKendu kirolaren urdaila\nUrdaila garbitzeko, kirolak jokatu behar dituzu. Eta ez bakarrik urdaila kentzeko, baina muskuluak tonuetara eramatea, luzatutako larruaren tonua goratzea eta kontratatzea. Gure azala ez da gomazkoa, eta horrela sabela garbitzen baduzu, urdaila gutxira bota dezakezu denbora gutxian. Baina larruazaleko kirol jarduerarik gabe, lodi eta lepoak izaten jarraituko dute, itsusiak ikusiko baitira. Hori gerta ez dadin, urdaila kendu behar duzu, arazo honi aurre egiteko asmoz. Badira bi ariketak, sabelaren helburua zehaztasunez ebakitzen dutenak. Guztiok ezagutzen dira, prentsaurrekoa eta ariketak egiten ditu. Gorputzaren torsioa azala eta muskuluak metabolismoa hobetzen du, odol-zirkulazioa nabarmen handitzen du eta gerritik muskuluak berotzen ditu. Gainera, hoopek prisman ariketa astunak egiteko sabeleko muskuluak luzatu eta prestatzen uzten dizu.\nPrentsaurrekoan ez dago sekreturik, jarri oinak sofan azpian eta hamabost minutu igaro behar dituzu egunean prentsan. Emakumeek, larruazalaren tonua mantentzen jakin eta urdaila kentzeko, ez dute altua igotzeko behar, gizonezko ariketa hau ez baita puntu bat, eta solairuan berrogeita bost gradu nahikoa, erritmoa eta errepikapen kopurua garrantzitsuak dira hemen. Nahi duzun bezala, eta berrogeita hamar errepikapen egin planteamendu batean. Horrela, azala beharrezko karga emango diozu. Muskuluak indartsuak badira eta berrogeita hamar txikiak dira, ehun bat, garrantzitsua da azken 15 edo 20 errepikapen indarrak egiten dituztela. Egin dute, zutik eta berriro bihurritu hoop, eta, beraz, hiru planteamendu.\nKendu urdaila eta elikadura\nUrdaila denbora laburrean kendu nahi baduzu, janaria ez da mugatua izango, baina bereizi egingo da. Elikagai kalorikoak eta gantzak baztertu egin beharko lirateke, bestela, urdaila astiro gutxituko da eta zergatik prozesua luzatuko da, bizitza laburra da. Urdaila kentzeko edateko, ahalik eta gehien behar duzu, ez du axola nola zure excretory sistemak funtzionatzen duen. Gaizki funtzionatzen badu - hartu belar diuretikoak, baina urdaila urdaila kentzeko aktiboa izan behar du.\nOrain sabelaldea nola garbitu eta denbora laburrean garbitzea dakigu. Jarraitu aholku hauek, egin gimnasia, baina kontsultatu zure medikuak aurretik.\nEtxerako entrega: zentzua, arriskua\nEmakumeentzako erretzeari uztea\nNola ulertu jaiotza hasten dela?\nErditzearen erditzea bere senarrarekin\nErditzearen ondoren emakumearen gorputza berreskuratzea\nErditzearen lehenengo seinaleak hasten direnean\nNola zure senarrari maitalea egiteko\nEzkontza orrazkera beren eskuekin\nEtxeko arropa dotorea\nSanta Claus eta Snow Maiden joko eta lehiaketak: haurrentzako etxerako dibertigarria, haurtzaindegia eta eskolarako dibertigarria.\nArrautza oilaskoa multivariatean: erraz eta gozoak\nOinaren zainketa udan\nNola aukeratu armairu egokia\nAurpegia altxatzea: prozeduraren esentzia, postoperatiba epea, eraginkortasuna\nZergatik ez du hotz pasatzen?\nGabonetako cookies cranberries\nNola egin ilezko arku bat\nKarramarroen makilak: historia, osaera, nola aukeratu\nOgi frijituak ore batean\nAzalaren koloretako ile kolorearen hautaketa\nZergatik edaten duzu magnesioa B6 haurdunaldian?


Zerbitzuak - Betiko Ikastola\nSarriko, San Inazio, Erandio, Leioa, Getxo y Sopela.\nOrdutegi zabala 8:00 – 18:30\nEgutegi zabala opor egunetan ere.\nEguerdi eta arratsaldetan.\nBertsolaritza, eskulanak, ingelesa, kirolak…\nBetiko ikastolako sukaldariek bertoko produktuak bertoko denda txikietan erostea dute lehentasuna. Km 0 filosofiarekin bat egiten dugu eta sasoian sasoikoa kontsumitzen dugu.\nArrainari dagokoionez, beharrezko baldintzak betetzen dituen pasaiako arrain kooperaiba batekin elkartu gara, ikastolako bazkalkideari arrain freskoa eskaintzeko. Jatokia, eremu hezitzailea da eta menu bereziak egiteko aukera dago,\nFamilia bakoitzak 40 lan ordu bete behar ditu ikastolarako ikasturte bakoitzean. Lan ordu horiek betetzeko aukera ezberdinak daude:\nJantokiko officean eguerdiko ordutegian.\nHilean behin mantenu lanetan.\nAutobuseko zerbitzuan laguntzen, egunero 16:15 etatik aurrera.\nBetiko ikastolak gurasoak zein irakasleak eskola mundia erabat eroso bizi ahal izateko beharrezkoak diren zebitzu guztiak eskaintzen ditu. Zerbitzu bakoitzaren zehaztapen guztiak eskura duzu slide horretan.\nJanaria ikastolan bertan prestatzen da; ezin hobeki hornituta dagoen sukaldean non sukalde taldean aritzen direnak errezeta ondo orekatuak eta guztion gustokoak prestatzen dituztela. 8:00 etatik 18:30ra haur hezkuntzako ikasleentzat doako haurtzaindegi eskaintza ere bada.


Mankomunitateak ASPAPELen paperezko hiru txori urdinak jaso ditu hirugarren urtez | Mancomunidad de la Comarca de Pamplona\nMankomunitateak ASPAPELen paperezko hiru txori urdinak jaso ditu hirugarren urtez\nIruñerrian 2017an berreskuratu zen paperaren eta kartoiaren batez bestekoa 44,9 kilogramokoa izan zen biztanleko eta urteko\nIruñerriko Mankomunitateak hirugarren aldiz jaso du, paperaren eta kartoiaren bilketan egiten duen kudeaketarengatik, ASPAPEL elkarteak ematen duen aitortza handiena. Aspapel Ore, Paper eta Kartoi Fabrikatzaileen Espainiako Elkartea da, zelulosaren eta paperaren sektoreko enpresak biltzen dituen Estatu mailako erakunde profesionala.\n2017ko kanpainan zehar, paperaren eta kartoiaren gaikako bilketan egindako kudeaketan toki-erakundeen bikaintasun-maila balioztatu du elkarteak, eta, lortutako balioespenaren arabera, paperezko txori urdin bat, bi edo hiru eman ditu. Hartara, edizio honetan 40 toki-erakunde saritu dira. Hain zuzen, 19 baino ez dira izan paperezko hiru txoriek irudikatzen duten aitortza handiena jaso dutenak, eta haietako bat izan da Iruñerriko Mankomunitatea, zeinak hirugarren urtez jarraian jaso duen sari hau. Sariak banatzeko ekitaldia Madrilen egingo da, hurrengo otsailaren 7an.\nMankomunitateak egiten duen paper- eta kartoi-bilketarako 3.717 edukiontzi daude Iruñerrian banatuta, eta 36 buzoi bilketa pneumatikorako, Iruñeko Alde Zaharrean. Sistema hori osatzeko, atez ateko bilketa egiten da: Alde Zaharreko saltoki guztien eskura dago eta astelehenetik larunbatera egiten da. Aspapelek emandako datuen arabera, 2017an, Iruñerrian berreskuratutako paperaren eta kartoiaren batez bestekoa 44,9 kilogramokoa izan zen biztanleko eta urteko, eta kopuru hori Nafarroan erregistratutako batez bestekoa (39,8 kg) eta nazioko batez bestekoa (17,6 kg) baino nabarmen handiagoa da.\nAspapel elkarteko kideek adierazten duten moduan, bildutako materialaren kalitatea da eta izango da paperaren eta kartoiaren ekonomia zirkularraren erronka handia hurrengo urteetan. Bilketa-sistemek egokituta egon behar dute hondakinen fluxu desberdinetara, ahalik eta kantitate handiena berreskuratzeko eta benetako birziklapenerako beharrezkoak diren kalitate-baldintzekin egiteko.\nBestalde, nabarmendu behar da 2017an Mankomunitateak egin zuen gogobetetasun-azterlanean, egindako azkenekoan, etxebizitzen %88k adierazi zutela paper- eta kartoi-bilketa ona edo oso ona dela. Negozioen eta enpresen kasuan, balorazio on hori kontsulta egindako erakundeen %85ek eman zuten.


'EKIN LANARI' · Amorebieta-Etxanoko Udalak jardunaldi bat antolatu du herrian enplegua sustatzeko - MugalariMugalari\n‘EKIN LANARI’ · Amorebieta-Etxanoko Udalak jardunaldi bat antolatu du herrian enplegua sustatzeko\n· Enpresen foroa eta enplegu foroa · Enpresen foroa 09:30etik 14:00etara herrian dagoen Zelaieta Zentroan egingo da. Enpresak eta erakundeak bilduko dira hainbat gai lantzeko. Beste batzuen artean, hauek: berdintasuna enpresetan, 4.0 industrian kudeaketa digitala, enpresetan Desgaitasunari buruzko Lege Orokorra betetzen den edota enpresa eta enplegurako diru-laguntzak.\nParte hartuko duen enpresa bat Hetel da. Honek lanbide heziketaren abantailei buruz hitz egingo du, bereziki emakumea bazara. Adecco Profesionalek gehien eskatzen diren profil profesionalak zeintzuk diren azalduko du eta langileak hautatzerakoan ze prozedura jarraitzen den. Merkataritza Ganberak berriz, belaunaldi aldaketari eta herrian negozioak eskuz aldatzeari buruz hitz egingo du.


Aitzindariak ~ Blog de Petronor\n30.6.15 Joseba Arruti No hay comentarios\nGaur gaurkoan galduta ibiltzen gara gehienetan, iraganekoak aintzat hartzeko asti barik. Baina merezi du oraingoaren jatorri direnetako askoren abiapuntura jotzea, hainbati merezi duten aitortza egiteko eta garai zailagoak gogoratzeko. Euskararen normalizaziorako bidean asko ibili da dagoeneko, baina gutxienez beste horrenbeste geratzen da helmugara heltzeko. Mugarri erabatekoa izan zen 1968an Euskaltzaindiak batuaren alde Arantzazun, non bestela, egindako urratsa. Gerora horri lagundu zioten idazle, sortzaile, irakasle, abeslari eta beste hainbat arlotako askok, euskal hizkuntza zapalketaren eraginez zegoen lotalditik esnarazteko.\n70. hamarkadara jotzea zirraraz betetako bidaia egitea da. Gutako batzuk umekondo gineneko hartan hainbat aldarrikapenekin lotuta zegoen euskara. Adierazpen askatasunarekin, nortasuna agertu ahal izatearekin, eskubide politiko, sozial eta ekonomikoekin eta bestelako askorekin. Orduan sendotu ziren benetan ikastolak, Saioka eta Ikastola liburutegia zeritzen testuliburuekin, orduan ekin zitzaion euskarazko literatura berritzeari Gabriel Aresti, Bernardo Atxaga, Txillardegi, Ramón Saizabitoria, Arantxa Urretabizkaia, Anjel Lertxundi eta beste askori esker eta garai hartakoa da kantautoreen loraldia, Xabier Lete, Mikel Laboa, Gorka Knörr, Urko, Benito Lertxundi, Artze anaiak, Jean Mixel Bedaxagar, Gontzal Mendibil eta abarren talentuak ahalbidetuta. Ez Dok Amairu taldeak hamaikatxo jarraitzaile izan zituen, eta uzta oparoa eman zuen haren haziak. Euskarak batasunaren bideari ekin zion, hainbaten lepo gainean, etorkizuna izateko, beste hizkuntzen pare jokatzeko. Koldo Mitxelena, Luis Villasante, Ibon Sarasola edo Xabier Kintana bezalako askok zeregin garrantzitsua izan zuten kritika askori aurrez eginez prozesua bururaino eramateko.\nAskorekin gaude zorretan. Aipatutako guztiokin eta beste hainbatekin. Garai zailenetan, askatasunik gabekoetan, euskararen alde egin zuten guztien izerdiari esker heldu gara honaino. Asko dago egiteke: elebitasuna benetako bihurtzea, diglosiarekin amaitzea, etorkinak euskalduntzea, euskara bizitzako arlo guztietara normaltasunez eramatea... Baina zuri-beltzezko irudietara jo behar dugu guzti honen jatorria ezagutzeko. Ez bakarrik diktaduraren amaierakoetara, baita Errepublika garaian eta aurrerago egindakoetara ere. Katea oso luzea izan da, askoren ahaleginez osatutakoa, eta horri esker euskara inoiz baino indartsuago dago, baina bere biziraupenaren borroka irabaztetik urrun. Teknologia berrien eta sare sozialen esparrua jorratu behar da, politikan eta enpresan sendo egon behar du eta, orohar, umetatik hasita gizarteko zokondo guztietan ekin behar dio. Duela mende erdi inguru askok egin zutena aintzat hartzeak indarberritu egiten du oraindik aurrera egin beharrekoei heltzeko gogoa eta horretarako konpromisoa. Bai, oso harro gaude haietaz, bidea zein den erakutsi zigutenetaz


Urtea joan, urtea etorri | Iritzia | Berria\nUrtea joan, urtea etorri\nOrain, ausartu zientzia fikzio pixka bat egitera. Imajinatu Hondarribiko alardean, tradizioaren aginduz, debekatua dutela desfilatzea Espainian jaiotakoek. Pentsatu aitzakiak eta arrazoiak: duela ehunka urte bertakoen arbasoek hala egiten zutela, tradizioak errespetatzeko daudela, ez dela bazterkeria, festa ulertzeko modu bat besterik ez dela.\nImajinatu Espainian jaiotakoek, eskubide urraketa horretaz aspertuta, konpainia bat osatzen dutela eta desfilatzeari ekiten diotela. Imajinatu horregatik eraso eta iseka andana bat pairatzen dutela: «espainiarrak», «maketoak», «nazkagarriak»... esaten dietela, eta ostikoka eta bultzaka hartzen dituztela. Imajinatu, euren alardea pasatzen den bitartean, Espainiako banderez estaltzen dietela bidea, «bertako alardea», «ez zaituztegu hemen nahi» eta halako hamaika lelo haietan idatzita.\nImajinatu Ertzaintzak ez duela gauza handirik egiten, ez bada ohartaraztea banderolak ateratzea eta espainiar jatorriko alardezaleekin liskartzea debekatuta dagoela. Pentsa Espainiako hedabideak, Guardia Zibila, PSOE, PP, Ciudadanos... Eta ez imajinatu gehiago, ahalegin bihurriegia baita. Konparazioak egitea alferrikakoa da, jakina, baina Hondarribian desfilatu nahi duten emakumeekin gauza bera gertatzen ari da. Urtea joan, urtea etorri. Eta gehiegi dira pasa dadin uzten jarraitzen dutenak.


HasiKORRIKAZer da KORRIKAMezuaOmenduaNork antolatzen du KORRIKA?HistoriaNola hartu parte?IbilbideaMultimediaKulturala KEPA JUNKERA & SORGINAKPIRRITX, PORROTX ETA MARIMOTOTSEz dok hiru!Erradikalak gara OSKARA PLAZARABertso korrikaAgendaLaguntzaileaZer daBuletinaSaridunen txokoaDenda-KatalogoaDeskargakKorrika medioetanDeskarga guneaPrentsa oharrakUnitate DidaktikoaEuskaltegietarako Unitate DidaktikoaIkastetxeetako MaterialaAbestiaZIRKORRIKA ABESTIAHITZAK/FITXA TEKNIKOASCOREA/PARTITURAK Korrika Munduan\nCAS\tFR\tEN\t44\nKORRIKA ibilbidea\tDatorren udaberrian zeharkatuko ditu KORRIKAk Euskal Herri osoko bideak eta errepideak, martxoaren 30etik apirilaren 9ra bitartean. Familian, elkartean, lagunartean...kilometroen lekukoa eraman nahi baduzue, KORRIKA bulegoekin harremanetan jarri, kilometro zehatza hartzeko eta diru ekarpena egiteko. Kilometroak erosteko epea zabalik dago.\nIbilbidea kmz km.pdf[ ]193 kB\nKORRIKA IBILBIDEA.pdf[ ]198 kB\nEITBko GRAFFITI saioan KORRIKA eta KORRIKA historiaren inguruan asteroko saioa.... entzun ORAIN!\nKORRIKA: iragana, oraina eta geroa. KORRIKAren sorrerak.. KORRIKA20 Euskararen lau aurpegi Omenduak... Korrika Batzordeak... 907\nIsilpekotasun politika - Lege oharraJar zaitez gurekin harremanetan


“Klub bat eramatea berez gatxa bada, COVID-19agaz arazoak pilatu egin zaizkigu" - Durangaldea - Anboto.org\n“Klub bat eramatea berez gatxa bada, COVID-19agaz arazoak pilatu egin zaizkigu"\nJoseba Derteano 2020-10-10 10:50\nIurretako klubak presidente berria du eta 40 urteko historian lehenengoz emakumezkoa da: Nagore Ereño. Presidentea ez ezik, zuzendaritza osoa ere berria da. Futbolari gazteen guraso talde batek hartu du kluba gidatzeko ardura. Oraingoz, liga hasieretara eta segurtasun protokoloak ahalik eta ondoen zaintzera bideratu dute euren ahalegina.\nZelakoa izan da erreleboa zuzendaritzan?\nAurreko zuzendaritza taldean jende gutxi zegoen eta jende asko behar da gaur egungo egoerari aurre egiteko. Gauzak hobeto egin zitezkeela ere pentsatzen genuen. Horregaitik, Iurretakon eta Gertasport-en dabiltzan umeen guraso batzuek batzea eta gure hautagaitza aurkeztea erabaki genuen. Ez zen beste hautagairik aurkeztu eta geuk hartu genuen ardura. Dena dela, baten batek taldera batu gura badu, zabalik dugu atea. Laguntza guztia ondo etorriko da.\nKlubaren historian, emakumezko lehenengo presidentea zara.\nHasieran ez nekien datu hori. Klubari laguntzeko onartu nuen kargua. Hainbat hedabidetatik deitu didate eta ez nuen arreta hau guztia espero. Sorpresa izan da.\nZuzendaritza berriaren beste berezitasun bat da presidenteordea zure senarra dela, Francisco Javier Martin. Klubeko arazoak etxera eramaten dira?\nAhalegintzen gara ez eramaten eta bizitzako alderdi biak bereizten, baina beti ez da erraza. Esaterako, seme bi ditugu eta gu futbol-zelaian bagaude dena delakoa egiten, haiek bakarrik daude. Baina, tira, ondo moldatzen gara.\nBizi dugun sasoi hau ez da erosoena klub baten gidaritza hartzeko. Karguan zauden lehenengo hiru hilabeteak zelan joan dira?\nOso gogorrak izan dira. Klub bat eramatea berez gatxa bada, COVID-19agaz arazoak pilatu egin zaizkigu. Segurtasun protokoloak lantzea buruhaustea izan da. Erakunde bakoitzak bere eredua bidali digu eta, azkenean, udalarenari egin diogu kasu, denontzat onena dela uste dugulako.\nIzan duzue astirik egunean eguneko buruhausteak alboratu eta epe ertainerako helburuetan pentsatzeko?\nOraingoz ez. Nahikoa lan dugu gaur egungo egoera kudeatzen. Baina aurrera begira, sasoi batean desagertutako erregional mailako taldea berreskuratu gura dugu. Orain, talde nagusian tokirik ez badago, gazteek beste norabait joan behar dute. Hori aldatu gura dugu. Talde bigaz askoz ere aukera zabalagoa egongo litzakete.\nIurretakok emakumeen taldea izan zuen sasoi batean, baina hura ere desagertu zen. Badago zuen planen artean talde hori berreskuratzea?\nBerba egin izan dugu aukera horren inguruan, baina oso gatxa da. Lehenengo eta behin, jokalari gazteak lortu behar dira eta gero epe luzera begirako konpromisoa lortu. Formula egoki bat diseinatu behar da.\nZelan dago kluba ekonomikoki?\nOraingoz nahiko ondo, baina argi dago dirua behar dela gauzak egiteko.\nBazkideek ezingo dute partidurik ikusi zuzenean. Izan duzue bajarik?\nOraingoz ez, eta, begira, joan zen astean, kalean nenbilela, pertsona batek esan zidan bazkide egin gura zuela eta horretarako zer egin behar zuen galdetu zidan. Pozgarria izan zen.\nFutbol-zelaiko taberna zabaldu ahalko duzue?\nEz, aurten ez dugu diru iturri hori izango. Horren falta igarriko dugu. Zuzendaritzako kide bi inguruko enpresetara joan gara babesle bila. Deneriko erantzunak jaso ditugu eta oso ondo tratatu gaituzte beti, baina… enpresentzat ere ez da erraza gaur egungo egoera, eta ulertzen dut.\nGazteagotan futbol jokalaria izan zinen. Zelan gogoratzen duzu sasoi hura?\nIurretakon eta Zornotzako Zorrontzako klubetan jokatu nuen, besteak beste. Gainera, Zorrontzako klubeko sorreran egon nintzen. Hau da, klub hartan emakumeen lehenengo taldearen ondoren sortu zen gizonena. 2002/2003 denboraldian liga txapelketa irabazi eta jaietako pregoia irakurri genuen. Oso urte politak izan ziren. Nire lagunik onenak futbolean egin ditut eta oraindino badut tratua batzuekin. Nire futbol ibilbideko unerik gogorrena, ostera, belauneko lesio bat izan zen. Bueltatzen ahalegindu nintzen, baina ezin izan nuen eta futbola utzi nuen, 29 urtegaz.\nKirola Iurreta Zornotza